ΓΡΑΠΤΗ ΕΡΩΤΗΣΗ E-3441/97 υποβολή: Nel van Dijk (V) προς την Επιτροπή (31 Οκτωβρίου 1997)

Θέμα: Το πρωτόκολλο «Aznar»

Μπορεί να δικαιολογήσει η Επιτροπή τις αποκλίσεις που παρατηρούνται μεταξύ των αριθμών που παρέχει η ίδια ((Απάντηση του Επιτρόπου Gradin στη γραπτή ερώτηση Ε-1356/97 - ΕΕ C 373 της 9.12.1997, σελ. 110 )) σχετικά με τον αριθμό των υπηκόων κρατών μελών που αιτούν άσυλο σε άλλα κράτη μέλη και των αριθμών που διαθέτει η Ύπατη Αρμοστία των Ηνωμένων Εθνών για τους πρόσφυγες; ((ΥΑ των ΗΕ για τους Πρόσφυγες «EU nationals seeking asylum in EU Member States: some statistical evidence, 1985-1995» ))

Μπορεί η Επιτροπή, κατόπιν διαβούλευσης με την Ύπατη Αρμοστία των Ηνωμένων Εθνών για τους πρόσφυγες, να διαβιβάσει στο Κοινοβούλιο τις ορθές στατιστικές;

Ποιά κράτη μέλη - παράλληλα προς το Βέλγιο ((Δήλωση του Βελγίου στο πρωτόκολλο της Συνθήκης του Άμστερνταμ σχετικά με την παροχή ασύλου σε υπηκόους κρατών μελών της ΕΕ )), τις Κάτω Χώρες ((Απάντηση του Υπουργού Εξωτερικών Υποθέσεων και Δικαιοσύνης σε γραπτές ερωτήσεις του βουλευτή Rosenmφller (GroenLinks), Tweede Kamer, Vragen, 26 Σεπτεμβρίου 1997 )) και τη Σουηδία ((Migration News Sheet, αριθ. 173, Αύγουστος 1997, σελ. 13 )) - έχουν εν τω μεταξύ δηλώσει ότι παρά την ύπαρξη του «πρωτοκόλλου Aznar» στη Συνθήκη του Άμστερνταμ, προτίθενται να λάβουν υπόψη κάθε αίτηση ασύλου υπηκόου ενός άλλου κράτους μέλους;

Είναι διατεθειμένη η Επιτροπή να ωθήσει το υπόλοιπα κράτη μέλη προς την κατεύθυνση αυτή, ούτως ώστε να περιορισθούν οι επιπτώσεις του «πρωτοκόλλου Aznar» όσον αφορά την τήρηση της συνθήκης για τους πρόσφυγες;

Απάντηση της κας Gradin εξ ονόματος της Επιτροπής (8 Δεκεμβρίου 1997)

Τα αριθμητικά στοιχεία της απάντησης της Επιτροπής στην ερώτηση Ε-1356/97 ((ΕΕ C 373 της 9.12.1997, σελ. 110. )) του αξιότιμου μέλους είναι αποτέλεσμα των στατιστικών στοιχείων των ίδιων των κρατών μελών και βασίζονται στις αιτήσεις ασύλου που υποβλήθηκαν στο εκάστοτε κράτος και καταχωρήθηκαν στο σχετικό μητρώο. Τα στατιστικά στοιχεία συλλέγονται ανά περίπτωση από τα τοπικά γραφεία της Ύπατης Αρμοστείας των Ηνωμένων Εθνών για τους πρόσφυγες (UNHCR), ενώ τα στοιχεία της Eurostat βασίζονται στις συνεισφορές των ενλόγω κρατών μελών. Η Επιτροπή έχει επίγνωση ότι τα στοιχεία που προέρχονται από το UNHCR είναι συχνά υψηλότερα από τα στοιχεία των κρατών μελών και ότι πιθανώς αντιπροσωπεύουν διαφορετικές βάσεις και μεθόδους συλλογής. Η Επιτροπή εξετάζει επί του παρόντος τους τρόπους βελτίωσης των μεθόδων συλλογής των στοιχείων ώστε να αποφεύγονται στο μέλλον οι στατιστικές αποκλίσεις.

Η Επιτροπή δεν γνωρίζει κανένα άλλο κράτος μέλος εκτός από το Βέλγιο που να έχει δηλώσει επισήμως την πρόθεσή του να εξετάσει κάθε αίτηση ασύλου που υποβάλλεται από υπηκόους άλλων κρατών μελών. Ωστόσο, η Επιτροπή δεν ερμηνεύει την έλλειψη τέτοιου είδους δηλώσεων ως άρνηση των άλλων κρατών μελών να τιμήσουν τις υποχρεώσεις τους σε σχέση με της σύμβαση της Γενεύης του 1951. Αντίθετα, η Επιτροπή δήλωσε σαφώς στην απάντησή της στην προφορική ερώτηση Η-600/97 του κ. Sjφstedt κατά την ώρα των ερωτήσεων της περιόδου συνόδου του Κοινοβουλίου, το Σεπτέμβριο 1997 ((Συζητήσεις του Κοινοβουλίου (Σεπτεμβρίου 1997) )) ότι, μολονότι θεωρεί ατυχές ότι το πρωτόκολλο αυτό έχει συμπεριληφθεί στη Συνθήκη του Άμστερνταμ, διαπιστώνει με ικανοποίησή της ότι στο προοίμιό του αναφέρεται σαφώς ότι τηρούνται τόσο η σκοπιμότητα όσο και οι στόχοι της σύμβασης της Γενεύης του 1951 σχετικά με το καθεστώς των προσφύγων ((Ευρωπαϊκό Κοινοβούλιο, Πλήρη πρακτικά των συνεδριάσεων της 16.9.1997, σελ. 69 )).